
Persongalleri

Jenny Lyng, eldste datter i familien Lyng, gift med Viktor Mørch

Viktor Mørch, arkitekt, gift med Jenny

Leif Lyng, Jennys far

Ingvald, Ivar, Josefine, Severin, Peder og Abelone Lyng, Jennys søsken

Kitty West, Leif Lyngs andre kone

Frida Isaksen, Jennys barndomsvenninne, Kittys datter

Gerhard Mørch, Viktors far

Nora og Wilhelm Mørch, Viktors søsken

Victoria Nikoline Falch, husfrue i Einarvikgata, enke

Ludvig Borgen, lærer

Hildur, husjomfru hos enkefru Falch

Brita, tjenestejente hos enkefru Falch

Gina Grøndal, Jennys venninne

Hans Ludvigsen, ingeniør, gift med Gina

Silja Ludvigsen, Hans Ludvigsens datter

Liv, Ginas datter med Jon Enoksen.

Gjertrud Grøndal, Ginas mor

Sanna, Hallvard og Asbjørn, Ginas søsken

Kornelius Jensen, Gjertruds nye ektemann

Pauline Storvik, Jennys venninne, gift med Ivar

Martha, Karen, Sara, Olaf og Randulf, Paulines søsken

Elida Dalen, Paulines mor, gift med Albert Dalen

Albert Dalen, Paulines far

Halvor Hagen, Jennys nabo på Hamna

Laura, tidligere kjøkkenjente på Kristiania Folkekjøkken

Leonora Bjerke, sosietetsfrue fra Kristiania

Gustav Granli, Kittys halvbror, gift med Leonora

Ada Olsen, driver en tobakksforretning

Per og Kari, Adas barn

Tore Simonsen, kjøpmannssønn

Jytte – nyutdannet lærerinne, Jennys venninne

Karla Jensen, driver Jensens kolonial.


Slik sluttet forrige bok, Hjemkomst:

Jenny ble stående sammen med de andre og se ut gjennom vinduet. Frøken Tønnesen ble møtt av vill jubel og applaus da hun ble introdusert av Leonora. Det var en festkjole som de færreste ville ha råd til, men den var virkelig noe for seg selv.

– Ka du skal ha på beina, du då? spurte Gina. – Oss skal jo ut igjen straks.

– Å … Jenny så nedover skjørtet, som rakk helt ned i bakken. – Treng ej sko? Dei vil uansett ikkje vise …

– Det treng du, ja, sa Gina bestemt. – Gå på bakrommet og sjå om du finn et par der.

Jenny nikket og skyndet seg inn på bakrommet, der det var et salig rot med kjoler og hatter hulter til bulter. Men hun fant ingen sko, så hun fortsatte ut i gangen mot bakgården. Der sto det et par tresko. Kunne de brukes? Hun kunne jo stå helt stille og sørge for at skjørtet hang rett ned hele tiden …

Hun ble avbrutt i tankene da hun hørte fnising like utenfor, og deretter en mann som snakket.

– Berre et lite kyss til då, snuppa, sa mannen.

Var det ikke …? Nei, hun ristet på hodet for seg selv. Det kunne ikke stemme. Men da det ble helt stille, tok nysgjerrigheten overhånd. Jenny tok noen skritt til og kikket ut gjennom døråpningen. Hun gispet av synet som møtte henne, for bare et par meter bortenfor sto Ingvald og Laura i het omfavnelse …

Sjokket bølget gjennom Jenny og tok fra henne evnen til både å snakke og å røre seg. Hun stirret vantro på det kyssende paret, på Laura som klynket da Ingvald strøk henne skamløst over hoftene. Hadde han gått fra vettet? Hadde han mistet all dømmekraft?

Da hun endelig klarte å summe seg litt, trakk hun seg vekk fra døråpningen og ble stående og lene seg mot veggen. Hun knep øynene igjen, fortsatt opprørt og forferdelig skuffet. Ingvald, hennes storebror, stødig og sterk, en som man kunne regne med. Og nå sto han der og kysset Laura! Det var avskyelig og kvalmende, og hun følte en brå trang til å kaste opp. Hva tenkte han på? Han visste hvor mye vondt den kvinnen hadde forårsaket, han visste at hun var en utspekulert heks. Og likevel lot han seg fange i nettet hennes, akkurat som Ivar og Halvor hadde gjort. Det var ikke til å fatte.

Hun ante ikke hvor lenge hun hadde stått der, det kunne være alt fra bare noen sekunder til noen minutter, da Gina plutselig ropte: – Jenny! Ej he funne et par sko. Og da hun snudde seg, så hun at venninnen sto i enden av gangen og vinket på henne.

– Å … Munnen var blitt helt tørr og stemmen sviktet. Hun løftet hånden, som signal på at hun kom straks, men følte seg absolutt ikke klar for å fortsette motevisningen.

Leonoras Moteforretning hadde nyåpning denne lørdagen, og det var kommet masse folk for å se på motevisning og få servert gratis kaffe og kaker. Fordi to av damene var blitt syke, hadde Jenny og Gina i siste liten sagt ja til å vise frem klær. Alt hadde gått helt strålende frem til nå … Hvordan skulle hun klare å gå ut igjen? Det hun hadde sett, hadde risset seg inn i minnet hennes. Hvordan kunne broren finne på noe sånt?

Gina dukket opp igjen. – Kjem du?

Jenny strøk seg over ansiktet og tok seg kraftig sammen. Hun ville ikke svikte Leonora nå. – Ja, mumlet hun med en håndbevegelse.

Gina smilte til svar og forsvant.

Jenny trakk pusten dypt inn og lyttet etter lyder utenfra. Det var blitt helt stille i bakgården. Enten sto Laura og Ingvald der ennå, eller så hadde de tatt til vettet og kommet seg bort derfra. Egentlig spilte det ingen rolle, for hun kunne uansett ikke gjøre noe med det, så hun listet seg bare stille vekk.

Inne i butikken så Gina spørrende på henne. – Blei du dårlig? Ej syns du e bleik.

– Eh … nei. Alt e i orden med mej.

– E du sikker?

Jenny nikket fort. – Ja da.

Gina slapp skoene ned på gulvet foran Jenny. – Det e Judith sine, ho treng ikkje gå ut no. Men skynd dej! Oss skal ut når musikken begynne igjen.

Jenny tok på seg skoene. De var pene og nypussede, men litt for store, men det gjorde ingenting. Det var neppe noen som ville legge merke til det.

Agathe kom inn og smilte til alle modellene som sto på rekke og rad. – Nå skal dere straks ut igjen. Dere stiller dere opp på en lang rekke utenfor, så det kan tas bilder.

– Skal oss bli fotografert? utbrøt Jenny.

– Ja, sa Gina og gliste stolt. – Det e to fotografa der ute. En frå et magasin i Kristiania og en som ho Leonora he leigd inn.

Dette var det siste Jenny kunne tenke seg nå. – Ej veit ikkje om ej vil …

– Så klart du vil det! sa Gina. – Og den drakta der e berre heilt utrulig flott.

Jenny skjønte at hun ikke kunne nekte, så hun fulgte etter de andre da de gikk ut på fortauet og stilte seg opp. Det var fortsatt masse mennesker der, og de applauderte vilt og plystret.

– Å, så skjønne dere er! ropte Leonora og klappet der hun sto på krakken sin. – Tusen takk for en flott opptreden!

De fremmøtte klappet enda mer, og i det samme blinket det i blitslamper. Det skarpe lyset blendet Jenny et øyeblikk, og hun løftet hånden opp foran ansiktet. – Å, jøye mej …

– Ikkje bry dej om det, sa Gina som sto ved siden av henne. – Du vil vel ta dej best mulig ut? Venninnen kløp henne i armen. – Smil!

Jenny brast i latter, for dette var jo bare helt vanvittig. – Ja vel da, sa hun og forsøkte å slappe av. I det samme fikk hun øye på Viktor, som sto sammen med Hans og barna. Han smilte og vinket.

Da fotograferingen var over, gikk alle modellene inn for å skifte til sine egne klær. Det var en munter forsamling som var helt i ekstase over hvor knirkefritt alt hadde gått, men Jenny klarte ikke å glede seg. Hun tenkte bare på Ingvald, på det han hadde gjort. Hvorfor? Hun hadde trodd så mye bedre om ham, hadde stolt på ham i ett og alt. Og så hadde han sviktet dem på denne måten.

Gina trakk henne til side. – Ka det e med dej? spurte hun og hadde helt klart skjønt at noe var forferdelig galt.

– Ej kan ikkje snakke om det no.

– E du sjuk?

– Nei, nei, det eʼkje nåkke slikt. Ikkje tenk på det, Gina.

– Så klart ej gjer det! Du blei jo plutselig så rar. Ka som he skjedd?

Jenny svelget og innså at hun like godt kunne fortelle venninnen hva hun hadde sett.

Gina gispet forskrekket. – E det sant? Å, herregud! E du heilt sikker på at det va han?

– Ja, så klart.

Gina stirret tankefullt fremfor seg. – Du veit korsen ho Laura e … Ho kan ha iscenesatt det heile. Ho he sine metoda og klare det mest utrulige.

Jenny nikket sakte. Lauras klukkende latter lød ennå som et ekko i hodet hennes, som en hån av det gode bildet hun hadde av broren. Kunne det være slik som Gina sa, at Ingvald var blitt lurt?

– Hvis dere vil ha kaffe og kaker, må dere komme nå, jenter! ropte Leonora.

– Det finst heilt sikkert ei naturlig forklaring, sa Gina og trakk henne med seg. – Kom, så gjeng oss ut.

Ved kakebordet var det stappfullt med folk, så de bestemte seg for å vente til den verste køen hadde gitt seg, og gikk i stedet bort til Viktor, Hans og barna, som hadde trukket seg vekk fra det verste kaoset.

– Så flinke dere var! sa Viktor og kysset Jenny på kinnet. – Hvorfor fortalte du ikke at du skulle være modell?

– Det va ikkje planlagt. Oss steppa inn for to stykke som e sjuk.

– Den oppgaven klarte dere uansett kjempebra, sa Hans.

– Hvorfor tok du av deg den pene kjolen, mamma? spurte Silja.

Gina klappet datteren på hodet. – Det eʼkje min kjole. Ej skulle berre vise han fram.

Silja så ut til å slå seg til ro med det og tok en bit av formkaken hun hadde fått.

Jenny så seg rundt etter broren. Hvor hadde det blitt av ham?

Viktor la en arm om livet hennes. – Er det noe galt, kjære?

Hun ristet bare på hodet, for hun hadde ikke lyst til å fortelle hva hun hadde sett.

– Jenny og Gina! ropte Leonora som sto rett utenfor inngangen til butikken. – Vi skal samles her borte! Fotografen er ikke ferdig ennå!

Gina nappet henne i ermet. – Kom.

– Ej blir her …

– Hvorfor det? spurte Viktor. – Leonora vil gjerne ha flest mulig bilder av dere.

– Ej eʼkje i humør.

Viktor så undersøkende på henne og så trakk han henne til side. – Du gjør meg bekymret.

– Ej vil heim igjen, mumlet hun. – Ej e ikkje i form.

– Ikke i humør og ikke i form. Jeg skjønner at det har skjedd noe. Har du snakket med Laura? Jeg så henne i sted.

– Gjor du?

– Ja. Sa hun noe til deg, kanskje?

Jenny bet kjevene sammen. Selv om det var ubehagelig, innså hun at hun var nødt til å fortelle ham det. Hun trakk ham med seg over på den andre siden av gaten, der de kunne snakke uforstyrret.

Viktor reagerte med vantro, men også med sinne. – Helvete! Har ikke den røya ødelagt nok! Hvor ble det av dem?

– Dei e fordufta, og det e kanskje det beste. Ej he lyst til å fike til han, til å jage han på dør. Ej kjem aldri til å tilgi han ditta her … Jenny blunket hardt, for nå truet tårene med å falle.

Viktor trakk henne inntil seg. – Kjære, jeg skjønner deg veldig godt, men ikke la dette ødelegge denne fine dagen …

– Den e allerede ødelagt.

Leonora ropte igjen fra den andre siden av gaten.

– Jeg har et forslag, sa Viktor og skjøv henne litt ut fra seg.

– Ka då?

– Gå og kos deg sammen med de andre, så skal jeg finne Ingvald og be om en forklaring.

